IMH รุกชุดตรวจ “Saliva Antigen” ปั้นรายได้ Q3 แตะ 250 ลบ.
IMH รุกชุดตรวจโควิดด้วยน้ำลาย Saliva Antigen Test Kit ส่งซิกไตรมาส 3/64 ปั้นรายได้จากการขายและบริการแตะ 250 ล้านบาท
IMH รุกชุดตรวจโควิดด้วยน้ำลาย Saliva Antigen Test Kit ส่งซิกไตรมาส 3/64 ปั้นรายได้จากการขายและบริการแตะ 250 ล้านบาท
18 ส.ค. 2564

ดร. สิทธิวัตน์ กำกัดวงษ์ ประธานเจ้าหน้าที่บริหาร บริษัทโรงพยาบาล อินเตอร์เมดิคัล แคร์ แอนด์ แล็บ จำกัด (มหาชน) หรือ IMH เปิดเผยว่า หลังจากที่บริษัทฯประสบความสำเร็จในการจำหน่ายชุดตรวจเชื้อโควิด-19 ชนิด Antigen Swab รวมถึงการให้บริการตรวจหาภูมิคุ้มกันโควิดแบบละเอียด (IgG ll Quanti) ในช่วงที่ผ่านมา ซึ่งได้การตอบรับที่ดีจากกลุ่มลูกค้าเป็นอย่างมาก
ล่าสุด IMH ได้เซ็นสัญญาพันธมิตรกับ บริษัท อาร์เค เมดเทค ซึ่งเป็นบริษัทผู้นำเข้าอุปกรณ์ชุดตรวจโควิดด้วยน้ำลาย (Saliva Antigen Test Kit) ด้วยเทคโนโลยีใหม่ Nanacarbon Assay ซึ่งผ่านการอนุมัติจากคณะกรรมการอาหารและยา (อย.) เป็นที่เรียบร้อยแล้ว โดยอุปกรณ์ดังกล่าวถูกต้องตรงตามมาตรฐานระดับสากลของโรงพยาบาล สำหรับชุดตรวจดังกล่าวใช้งานเพียงจุ่มชุดเครื่องมือในน้ำลาย ก็สามารถรู้ผลได้ภายใน 15 นาที
โดยชุดตรวจเชื้อโควิดด้วยน้ำลายแบบใหม่ (Saliva Antigen Test Kit) สามารถเริ่มทำการตลาด และจัดจำหน่ายได้ทันที โดยบริษัทฯได้ตั้งเป้ายอดขายชุดตรวจดังกล่าวไว้ที่ระดับกว่า 50,000 ชุด ขณะที่ชุดตรวจเชื้อโควิด-19 ชนิด Antigen Swab ตั้งเป้าไว้ที่ 50,000 ชุด ส่วนการให้บริการตรวจหาภูมิคุ้มกันโควิดแบบละเอียด (IgG ll Quanti) ตั้งเป้ารองรับผู้เข้ารับบริการได้มากกว่า 100,000 คน
ทั้งนี้หากเป็นไปตามแผนที่วางไว้จะส่งผลให้ภายในไตรมาส 3/2564 บริษัทฯจะมีรายได้จากการขายและการให้บริการ ประมาณ 250 ล้านบาท ซึ่งจะส่งผลให้ IMH มีรายได้ทางการแพทย์เพิ่มขึ้นอย่างมีนัยสำคัญ พร้อมทั้งเป็นการตอกย้ำให้ IMH ก้าวสู่การเป็นผู้นำในการตรวจโควิด-19 แบบครบวงจร
“ชุดตรวจเชื้อโควิดด้วยน้ำลาย วางตลาดที่ราคา 365 บาท/ชุด ทั้งนี้บริษัทฯได้จัดโปรโมชั่นพิเศษ 4 แถม 1 ซึ่งจะช่วยให้ลูกค้าสามารถตรวจคัดกรองโควิดอย่างมีประสิทธิภาพได้ด้วยตัวเองเพียงขั้นตอนเดียวแบบง่ายๆ และรู้ผลภายใน 15 นาที” ดร. สิทธิวัตน์ กล่าว